മാനുഷിക പരിഗണന നല്കി സ്വാഗതം ചെയ്തു: അഷ്റഫ് ഗനി യുഎഇയിലുണ്ടെന്ന് സ്ഥിരീകരിച്ച് മന്ത്രാലയം അബുദാബി: അഫ്ഗാനിസ്ഥാന് വിട്ട പ്രസിഡന്റ് അഷ്റഫ് ഗനിക്കും കുടുംബത്തിനും അഭയം നല്കിയതായി സ്ഥിരീകരിച്ച് യുഎഇ. അഷ്റഫ് ഗനിക്കും കുടുംബത്തിനും മാനുഷിക പരിഗണന നല്കി രാജ്യത്തേക്ക് സ്വാഗതം ചെയ്തതായി യുഎഇ വിദേശകാര്യ മന്ത്രാലയം വ്യക്തമാക്കി. അഷ്റഫ് ഗനി അബുദാബിയിലെത്തിയിട്ടുണ്ടെന്ന് നേരത്തെ റിപ്പോര്ട്ടുകളുണ്ടായിരുന്നു. എന്നാല് ഇത് ഔദ്യോഗികമായി സ്ഥിരീകരിക്കപ്പെട്ടിരുന്നില്ല. ഞായറാഴ്ച അഫ്ഗാനിസ്ഥാന് തലസ്ഥാനമായ കാബൂളില് താലിബാന് പ്രവേശിച്ചതിന് പിന്നാലെ പ്രസിഡന്റ് അഷ്റഫ് ഗനി രാജ്യം വിടുകയായിരുന്നു. താജിക്കിസ്ഥാനിലേക്കാണ് അദ്ദേഹം ആദ്യം പോയത്. അതേസമയം, അഫ്ഗാനില് നിന്ന് ജനങ്ങളുടെ കൂട്ടപ്പലയാനം തുടരുകയാണ്. ജനതയെ ഒറ്റപ്പെടുത്തി രക്ഷപ്പെട്ട ഭരണാധികാരി എന്ന തരത്തില് ഗനിക്ക് എതിരെ ഏറെ വിമര്ശനം ഉയര്ന്നിരുന്നു. യുഎഇ സര്ക്കാര് വാര്ത്താ ഏജന്സിയാണ് ഇക്കാര്യം വ്യക്തമാക്കിയത്. എന്നാല് ഗനി യുഎഇയില് എവിടെയാണ് ഉള്ളതെന്ന് വാര്ത്താ ഏജന്സി വ്യക്താക്കിയിട്ടില്ല.